# Districte de Brčko

El Districte de Brčko (Brčko distrikt en bosnià, croat i serbi, en alfabet llatí; Брчко дистрикт en serbi en alfabet ciríl·lic) és un territori neutral i autònom, sota sobirania de Bòsnia i Hercegovina, encara que, formalment, sigui un condomini de les dues "entitats" que constitueixen el país, la República Sèrbia i la Federació de Bòsnia i Hercegovina. Està situat al nord-est del país, a la cruïlla entre les dues meitats de la República Sèrbia, la nord-occidental i l'oriental, i entre el gruix del territori de la Federació de Bòsnia i Hercegovina, al sud, i els seus enclavaments del Cantó de Posavina, al nord-oest. Limita al nord amb Croàcia i al nord-est, només en un punt, amb Sèrbia.

## Història

El Districte de Brčko es va establir el 1999 a partir d'un arbitratge conduït per l'Alt Comissionat de les Nacions Unides per a Bòsnia i Hercegovina. Tanmateix, segons els Acords de Dayton del 1995, l'arbitratge només havia d'haver-se pronunciat respecte de la part de territori en disputa al llarg de la línia del front entre les dues "entitats" en finalitzar la Guerra de Bòsnia, i ho hauria d'haver fet en el termini d'un any. Tanmateix, la discussió es va allargar durant quatre anys i finalment es va establir una nova zona neutral, que comprenia el territori de la Municipalitat de Brčko reconvertida en un nou Districte, amb un 48% del seu territori (inclosa la ciutat capital) en poder de la República Sèrbia i un 52% de la Federació de Bòsnia i Hercegovina. Després de la guerra, la Unió Europea hi va destinar una representació internacional amb estatus diplomàtic per mantenir la pau a la zona amb el títol d'"Alt representant" o "Supervisor".
El 2006 el Supervisor va abolir en el territori del Districte totes les lleis que romanien vigents d'una i altra "entitats", així com la mateixa frontera interior, que recordava l'antiga línia del front. D'aquesta manera, la nova legislació pròpia del Districte i les lleis generals de Bòsnia i Hercegovina són les úniques vigents actualment dins del Districte de Brčko.
Inicialment, l'Organització per a la Seguretat i la Cooperació a Europa (OSCE) va establir a Brčko una administració força rudimentària a càrrec de Randolph Hampton. Es van fer eleccions locals i es va rebre ajut humanitari procedent dels Estats Units i de la Unió Europea. Des d'abril del 1997, l'administrador internacional té rang d'ambaixador. Les funcions de govern es reparteixen, de fet, entre el "Supervisor" i el Parlament del Districte. Actualment, el Parlament del Districte de Brčko el componen 13 diputats serbis, 12 bosnians (musulmans), 4 croats, 1 gitano i 1 albanès.

## Composició ètnica de la població
### Cens de 1971

Segons el cens de 1971, la Municipalitat de Brčko tenia 74.771 habitants, incloent:
* Musulmans - 30.181 (40,36%)
* Croats - 24.925 (33,33%)
* Serbis - 17.709 (23,68%)
* Iugoslaus - 1.086 (1,45%)
* Altres - 870 (1,18%)

### Cens de 1981

Segons el cens de 1981, la Municipalitat de Brčko tenia 82.768 habitants, incloent:
* Musulmans - 32.434 (39,19%)
* Croats - 23.975 (28,97%)
* Serbis - 16.707 (20,18%)
* Iugoslaus - 8.342 (10,08%)
* Altres - 1.310 (1,58%)

### Cens de 1991

Segons el cens de 1991, la Municipalitat de Brčko tenia 87.627 habitants, incloent:
* Musulmans - 38.617 (44,07%)
* Croats - 22.252 (25,39%)
* Serbis - 18.128 (20,69%)
* Iugoslaus - 5.731 (6,54%)
* Altres - 2.899 (3,31%)

### Cens de 2013

Segons els resultats preliminars de l'últim cens, realitzat entre els dies 1 i 15 d'octubre de 2013, el Districte de Brčko té 93.028 habitants.

### Neteja ètnica

La sèrie de mapes que es mostra tot seguit reflecteix les variacions en les majories ètniques de cada barri o nucli de població al Districte al llarg dels anys. Al darrer mapa hi destaquen dos fets que són conseqüència directa de la guerra: el descens de la població musulmana a la zona central i la formació d'un corredor serbi al nord (en tots dos casos, incloent-hi la ciutat capital):
* 1961
* 1971
* 1981
* 1991
* 2013
Llegenda: taronja = croats / blau = serbis / verd = musulmans / lila = iugoslaus / marró = gitanos / blanc = sense majoria

## Vegeu també

* Bòsnia i Hercegovina
* República Sèrbia
* Federació de Bòsnia i Hercegovina

## Referències

* ↑ «Annex 2 dels Acords de Dayton (concretament, l'article V)». Arxivat de l'original el 2007-04-15. [Consulta: 18 juny 2012].
* ↑ «Abolició de les lleis de les Entitats i de la frontera interior en el Districte de Brčko». Arxivat de l'original el 2006-08-13. [Consulta: 18 juny 2012].
* ↑ Matthew Parish, A Free City in the Balkans: Reconstructing a Divided Society in Bosnia, I.B.Tauris, 2009.
* ↑ «Composició del Parlament del Districte de Brčko». Arxivat de l'original el 2007-09-26. [Consulta: 18 juny 2012].
* ↑ «PRELIMINARY RESULTS Of the 2013 Census of Population, Households and Dwellings in Bosnia and Herzegovina», 05-11-2013. Arxivat de l'original el 2018-11-23. «According to the preliminary results of the Census in Bosnia and Herzegovina the total number of enumerated persons is 3.791.622, out of which: in the Federation B&F 2.371.603 persons; in the Republika Srpska 1.326.991 persons, and in Brcko District B&H 93.028 persons.»

## Enllaços externs

* Web oficial del Govern del Districte de Brčko Arxivat 2016-03-21 a Wayback Machine.
* Web oficial del Parlament del Districte de Brčko
* Història del Mandat internacional a Brčko Arxivat 2005-12-12 a Wayback Machine.
* Mapa del Districte de Brčko